钦定古今图书集成/明伦汇编/官常典/第730卷 > 魏全 蒲烈古
## 钦定古今图书集成/明伦汇编/官常典/第730卷 > 魏全 蒲烈古

按《金史忠义传》：“全，寿州人。泰和六年，宋季爽围寿州，
刺史徒单羲尽籍城中兵民及部曲厮役，得三千馀
人，随机拒守，坚甚。羲善抚御，得众情，虽妇人皆乐为
用。同知蒲烈古中流矢卒，羲益励不衰，募人往斫爽
营，全在选中，为爽兵所执。爽谓全曰：‘若为我骂金主，
免若死’。全至城下，反骂宋主，爽乃杀之，至死骂不绝”
口。仆散揆遣河南统军判官乞住及买哥等以骑二
千人救寿州，去寿州十馀里与爽兵遇，乞住分两翼
夹击爽兵，大破之，斩首万馀级，追奔至城下，拔其三
栅，焚其浮梁。羲出兵应之，爽兵大溃，赴淮死者甚众。
爽与其副田林仅脱身去，馀兵脱者十之四。诏迁羲
防御使，乞住同知昌武军节度使事，买哥河南路统
军判官。赠蒲烈古昭勇大将军，官其子图剌，赠全宣
武将军、蒙城县令，封其妻为“乡君，赐在州官舍三间、
钱百万，俟其子年至十五岁收充，八贯石正班局分
承应用。”所赠官荫，仍以全死节，送史馆，镂板颁谕天
下。